**Условия за участие в конкурс**

**"Bulgaria a través de mis ojos"**

**Описание на конкурса:**

Конкурсът "Bulgaria a través de mis ojos" е насочен към деца, български граждани, живеещи или пребиваващи в Испания, които не са навършили 18 годишна възраст. Целта на конкурса е участниците да създадат авторски видеа на тема България, които да бъдат представени от самите тях в една или повече от следните социални платформи – YouTube, TikTok, Facebook и Instagram. Участниците в конкурса могат да покажат различни аспекти от България, като природа, култура, история, родни места, кухня, туризъм и др. по своя преценка.

Надпреварата има за цел да стимулира творческото изразяване на младите хора, да насърчи интереса и задълбочи знанията им за България, както и да развие чувството им за национална гордост и принадлежност. Сред поставените цели е и популяризирането на страната ни сред младите испанци, които да научат повече за България от видеата на своите връстници, създадени и показани чрез модерни и интерактивни методи в дигиталното пространство.

Конкурсът се организира от Генералното консулство на Република България в Барселона, адрес: Avda. Riera de Cassoles, 54, 08012, Barcelona; email: [Consulate.Barcelona@mfa.bg](mailto:Consulate.Barcelona@mfa.bg); тел.:+34 937 969 950

**Условия за участие:**

1. **Участници**:
   * В конкурса могат да участват видеа, създадени от български граждани, живеещи или пребиваващи в Испания, ненавършили 18 годишна възраст към датата на стартиране на конкурса 14.08.2024 г.
2. **Създаване на видео**
   * Авторите трябва да създадат видео материал на тема България, който да бъде разпространен от самите тях в някоя от следните социални платформи - YouTube, TikTok, Facebook и Instagram. Няма ограничение за формата и продължителността на видеото.
3. **Тематика**:
   * Видеата трябва да представят аспекти от България, като природа, култура, история, родни места, кухня, туризъм и др. по преценка на автора.
4. **Език**:
   * Видеата трябва да бъдат на испански език.
5. **Публикация и гледания**:
   * За да бъде класирано за участие в конкурса, всяко видео трябва да има минимум 500 гледания.
6. **Хаштагове**:
   * При публикуването на видеата, участниците задължително трябва да използват хаштаг #SoydeBulgaria.
   * Заедно със #SoydeBulgaria могат да бъдат използвани и следните допълнителни хаштагове:
     + #ConocerBulgaria
     + #VisitarBulgaria
     + #ExplorarBulgaria
7. **Регистрация:**
   * Регистрацията на видеа за участие се осъществява единствено от родител или настойник на автора на видеото, на следния линк: <https://forms.gle/8JoMS8QM885aX8Ax6>
8. **Срок за регистрация**:
   * Събралите поне 500 гледания видеа трябва да бъдат регистрирани за участие не по-късно от 6 октомври 2024 г. на посочения в т.7 линк.
9. **Избор на победител**:
   * Видеото победител ще бъде избрано от специално назначено за целта жури.
10. **Оценяване:**
    * Основните критерии, по които журито ще оценява видеата, са креативност, оригиналност, съдържание, информативност, качество на видеото и достигната аудитория.
11. **Награди**:
    * Избраното от журито видео за победител ще получи награда от 1000 евро.
12. **Права на видеата**
    * Организаторите на конкурса запазват правото да използват предоставените видеа за промоционални цели, свързани с проекта и популяризирането на България.
13. **Допълнителни бележки**
    * Участниците са отговорни за спазването на правилата и условията на платформите, в които качват видеа.
    * Организаторите си запазват правото да дисквалифицират участници, които не спазват условията на конкурса.
    * Участниците трябва да използват само материали, които притежават или имат право да използват (музика, изображения и т.н.), за да избегнат проблеми с авторското право и дисквалификация от конкурса.
    * Участието в конкурса предполага приемане на условията и правилата, описани по-горе.
    * Участниците в конкурса следва да могат да докажат при необходимост, че те са автори на съответното видео.
    * Организаторите ще се свържат единствено с родителите или настойниците на детето, чието видео е избрано за победител.
    * Организаторите си запазват правото да променят условията на конкурса, ако е необходимо, в това число да прекратят неговото провеждане.
14. **Политика за защита на данните**

*Всички лични данни, предоставени от участниците в конкурса "Bulgaria a través de mis ojos," ще бъдат използвани единствено за целите на организирането и провеждането на конкурса. Данните ще бъдат съхранявани и обработвани в съответствие с действащите регламенти за защита на личните данни, включително Общия регламент за защита на данните (GDPR) на Европейския съюз.*

*Личните данни няма да бъдат споделяни с трети страни извън рамките на конкурса без предварително съгласие от страна на участника, освен ако това не се изисква от закона. Участниците имат право на достъп, корекция и изтриване на личните си данни по всяко време, като се свържат с организаторите на конкурса на предоставените контакти.*

*Ако имате въпроси относно обработката на личните ви данни, моля, не се колебайте да се свържете с нас.*